Il-pubbliku għandu 6 xhur ċans sabiex isemma' leħnu dwar l-immaniġġjar tal-ilma f'pajjiżna. Il-Gvern permezz tal-Aġenzija tal-Enerġija u l-Ilma flimkien mal-Awtorità tal-Ambjent u r-Riżorsi nieda proċess ta' konsultazzjoni biex jitħejja t-tielet pjan għall-imminaġġjar tal-ilma li ser jidħol fis-seħħ sentejn oħra. Il-pjan ser jaħseb biex titjieb id-distribuzzjoni, tiżdied il-ħażna u anke jsir trattament aħjar tal-ilma, filwaqt li se jara wkoll kif il-provista tal-ilma tissodisfa d-domanda u anke tinstab soluzzjoni għan-nixfa li qed tiżdied ikkawżata mit-tibdil fil-klima. Bil-għan li l-provista tal-ilma tkun adekwata, ta' kwalità u anke tasal għand il-pubbliku b'effiċjenza, tnieda proċess ta' konsultazzjoni pubblika biex jitħejja pjan għall-immaniġġjar tal-ilma. Dan mistenni jkun it-tielet pjan tax-xorta tiegħu, li mhux biss għandu jaħseb għall-ilma tax-xorb, iżda anke dak salmastru, dak li jispiċċa fid-drenaġġ u anke l-ilma baħar. Manuel Sapiano, Kap Eżekuttiv tal-Aġenzija Enerġija u Ilma qal "il-produzzjoni tal-ilma f'Malta irridu narawha mill-att li aħna nipproduċu l-ilma. Malta investiet fid-desalizzazzjoni tal-ilma sa mit-tmenijiet. Illum qed naraw li dan is-settur qed ikun aktar importanti għax id-domanda tiżdied, dak li ttina n-natura huwa limitat allura rridu nipproduċu, hemmhekk qed naraw ħafna investimenti, effiċjenza fl-enerġija bl-użu ta' teknoloġija ġdida u impjant ieħor ġdid Għawdex." Il-pjan ser jaħseb biex titjieb id-distribuzzjoni, tiżdied il-ħażna u anke jsir trattament aħjar tal-ilma fosthom biex jintuża għat-tisqija. Madwar tnax-il entità qed jaħdmu flimkien biex il-pjan imfassal wara li ssir il-konsutazzjoni jissodisfa d-domanda minħabba ż-żieda fil-popolazzjoni u anke tinstab soluzzjoni għan-nixfa li qed tiżdied ikkawżata mit-tibdil fil-klima. Il-proċess ta' konsultazzjoni huwa mitlub taħt id-Direttiva Ewropea dwar il-Politika tal-Ilma mmexxi mill-Awtorità għall-Ambjent u r-Riżorsi. "Il-pressjoni fuq l-ilma ser tinħass iżjed peress li l-ilma ġieri jinsab f'anqas ammont f'Malta u dawn jinkludu t-tibdil fil-klima li qed timpatta kemm għandna ilmijiet f'Malta, il-kontaminanti, il-kimiċi fl-ilmijiet tagħna u wkoll tal-baħar għax dan huwa parti minn din id-direttiva li qed ninplimentaw jiġifieri l-użu tal-baħar ukoll jista' jkollu impatt fuq il-kwalità tal-ilma tagħna." Il-Ministri Aaron Farrugia u Michael Farrugia sostnew li fl-aħħar snin sar ħafna investiment biex l-immaniġġjar tal-ilma jingħata prijorità għax mingħajru l-bniedem ma jistax jgħix. Sostnew li l-pajjiż għandu provista ta' ilma adekwata iżda qed issir ħidma biex titjiebu d-distribuzzjoni u l-kwalità tal-ilma fosthom anke t-togħma, tiżdied il-ħażna u anke tkun assigurata provista ta' ilma skont kif ikun meħtieġ. Qalu li fil-pjan il-ġdid ser ikun identifikati temi sinifikanti fosthom fejn hemm problemi biex jinstabu s-soluzzjonijiet. Il-proċess ta' konsultazzjoni ser idum miftuħa sitt xhur.